Ηλικιωμένος πυροβόλησε και σκότωσε 30χρονο διαρρήκτη στη Δράμα

Έναν 79χρονος συνέλαβαν οι αστυνομικοί στη Δράμα καθώς κατηγορείται ότι πυροβόλησε και σκότωσε 30χρονο ο οποίος επιχείρησε να διαρρήξει το κατάστημά του.

Σύμφωνα με την ανακοίνωση της αστυνομίας το θύμα και τουλάχιστον ακόμη ένας συνεργός του διέρρηξαν το εργαστήριο αργυροχρυσοχοΐας που διατηρεί ο δράστης στο χωριό Άγιος Αθανάσιος. Όταν ο ηλικιωμένος αντιλήφθηκε τους δύο διαρρήκτες, πήρε ένα κυνηγετικό όπλο και πυροβόλησε. Από τα σκάγια έπεσε νεκρός ο 30χρονος.

Ο ηλικιωμένος συνελήφθη από τους αστυνομικούς και με τη δικογραφία που σχηματίστηκε σε βάρος του για ανθρωποκτονία και παράβαση του νόμου περί όπλων θα οδηγηθεί στον εισαγγελέα.